। । कलर्स टी॰ वी॰ राइजिंग स्टार - मैथिली ठाकुर। ।
 काल्हि अर्थात २३ अप्रील २०१७, रविदिन कऽ जे किछु भेल तकर प्लॉट तँऽ सही रूपसँ आइसँ ८ दिन पहिनहि लिखा गेल छल जहिया विक्रमजीत केँ बाइपास करैत मैथिली डाइरेक्ट फिनाले मे पहुँचाए देल गेलीह । सभ खुश छल, मुदा हमरा मुँहसँ निकलल - "मैथिली हारि गेलीह" । हमर कनिञा पुछलन्हि - "एना किएक बजैत छी ? " हम कहलिएन्ह जे नीक रहैत कि जनमतक अनुसार विक्रमजीतकेँ फिनालेक डाइरेक्ट टिकट भेटितन्हि आ मैथिली सेकेण्ड फाइनलिस्ट भए पहुँचितथि । विक्रमजीतक संग जे आइ भेल से वा ताहि तरहक कोनहु बात कहीं मैथिलीक संग फाइनलमे ने हो - सशंकित मुदा दृढ़ताक संग हम कहलिएन्हि । ओ कहलन्हि अहाँकेँ एनाहितहि शंका होइत अछि । अस्तु १ सप्ताह बीति गेल आ परिणाम सामने अछि ।
 (१)॰ पहिल तँऽ मैथिलीक गायन प्रतिभा उत्कृष्ट कोटिक अछि आ से प्रतिभा विश्वक सामने उजागर भेल । मैथिलिकेँ भारतहि नञि अपितु भारतसँ बाहरक सपोर्ट सेहो भेटलन्हि । भारतक हर स्थानसँ मैथिलक ओ आन सहृदय भाषा - भाषीक सपोर्ट मैथिलीकेँ भेटलन्हि । NRI मैथिल लोकनि सेहो मैथिलीक पक्षमे वोटिंग कएलन्हि (हलाँकि NRI मैथिलक लॉबी आन NRI सभहक लॉबीक अपेक्षा नगण्य अछि) ।
 (२)॰ मैथिली जाहि स्थान धरि पहुँचलीह से अपन वास्तविक पहिचानक संग, नञि कि बिहारी वा डेलहाइटक छद्म पहिचानक संग । मैथिली सदैव मिथिलावासी ओ मैथिलीभाषी होयबाक पहिचान अपना संग रखलीह । किछु लोकक मानब छन्हि जे जँ मैथिली छद्म पहिचान धारण करितथि तँऽ ओ जीति जइतथि । हमर कहब अछि जे ई धारणा निराधार अछि, कारण एहिसँ पहिनहु किछु लोक अपन असली पहिचान नुकाए जीत प्राप्त करबाक असफल प्रयास कए चुकल छथि । हमरा जनैत, हारि केर डऽरसँ अपन वास्तविक पहिचान नुकाएब वा छद्म पहिचान धारण करब तँऽ सभसँ पैघ हारि अछि ।
 (३)॰ मैथिलीक वोट प्रतिशतमे बादमे आयल कमी सपोर्ट केर कमी नञि अपितु मैथिलीक प्रति भेल निगेटिव वोटक कमाल छी । मैथिल लॉबीक किछु लोक सेहो एहि तरहक वोटिंग कएलन्हि मुदा से आन लॉबीक निगेटिव वोटिंगक तुलनामे नगण्य छल । कारण मिथिलामे एखनहु लोक व्यापक रूपमे निगेटिव वोटिंग करबाक पक्षमे नञि रहैत छथि । हुनिकर सभक मानब रहैत छन्हि जे निगेटिव वोटिंग करब पापक भागी बनब थिक ।
 (४)॰ एकर अतिरिक्त निर्णयक आन बहुत किछु झाँपल प्रक्रिया होइत छै जे हमरा सभक बुद्धिसँ परे अछि, तेँ एहि ठाम ओकर सभक चर्च नञि करब ।
 (१)॰ एक विशिष्ट सीमा धरि पहुँचलाक बाद एकटा नीक कलाकारकेँ एहि प्रकारक हारि - जीतसँ कोनहु विशेष फर्क नञि पड़ैत छै आ अहाँ ओहि सीमाकेँ पार कए चुकल छी ।
 (२)॰ जीत - हारि जिनगीक सतत प्रक्रिया थिक जे हमेशा संग चलैछ तेँ सतत आगाँ बढ़बाक प्रयास करैत रही ।
 (३)॰ अपन माए-बाप, मातृभाषा ओ मातृभूमिक पहिचान देब कथमपि गलत नञि होइछ आ तेँ अहाँ गलती नञि कएलहुँ ।
 (४)॰ अहाँक अन्तिम प्रस्तुतिक बाद श्री शंकर महादेवनजी जे कहलन्हि से अनुकरणीय । मैथिलीक संग आनहु भाषासभ ओ विभिन्न प्रकारक मंचसभ पर गाउ, आन भाषा ओ आन तरहक गायकी सेहो सीखू । अपन मातृभाषा ओ मातृभूमिक पहिचानक संग आन भाषासभ मे गायन कथमपि अनुचित नञि थिक ।
 (५)॰ स्व॰ महेन्द्र कपूरजीक पहिचान पंजाबी भाषीक रूपमे आ श्रीमति सुमन कल्याणपुरजीक पहिचान मराठी भाषीक रूपमे अछि । मुदा दूनू गोटे मैथिली फिल्म "ममता गाबए गीत" मे जे गीत सभ गओलन्हि से अमर अछि । एखनहु बेर बेर सुनबाक इच्छा करैत अछि ।
 अन्तमे मैथिलीक उज्ज्वल भविष्यक कामनाक संग अनियमितताक रहितहुँ कलर्स टी॰ वी॰ राइजिंग स्टार टीम ओ तीनू जज लोकनिकेँ बहुत बहुत धन्यवाद । 